ai4bharat/Pralekha huggingface dataset:
प्रधानमंत्री कार्यालय
दूसरा भारत-नॉर्डिक शिखर सम्मेलन
प्रधानमंत्री श्री नरेन्द्र मोदी ने दूसरे भारत-नॉर्डिक शिखर सम्मेलन में डेनमार्क की प्रधानमंत्री सुश्री मेटे फ्रेडरिकसेन, आइसलैंड की प्रधानमंत्री सुश्री कैटरीन जैकब्सडॉटिर, नॉर्वे के प्रधानमंत्री श्री जोनास गहर स्टोर, स्वीडन की प्रधानमंत्री सुश्री मैग्डेलीना एंडरसन और फिनलैंड की प्रधानमंत्री सुश्री सना मारिन के साथ भाग लिया।
इस शिखर सम्मेलन ने 2018 में स्टॉकहोम में आयोजित पहले भारत-नॉर्डिक शिखर सम्मेलन के बाद से भारत-नॉर्डिक संबंधों में हुई प्रगति की समीक्षा करने का अवसर प्रदान किया। महामारी के बाद आर्थिक सुधार , जलवायु परिवर्तन, सतत विकास, नवाचार, डिजिटलीकरण और हरित एवं स्वच्छ विकास आदि क्षेत्रों में बहुपक्षीय सहयोग पर चर्चा हुई।
स्थायी महासागर प्रबंधन पर विशेष ध्यान देते हुए समुद्री क्षेत्र में सहयोग पर भी चर्चा हुई। प्रधानमंत्री ने नॉर्डिक कंपनियों को विशेष रूप से भारत की सागरमाला परियोजना समेत जल से जुड़ी  अर्थव्यवस्था के क्षेत्र में निवेश करने के लिए आमंत्रित किया।
आर्कटिक क्षेत्र में नॉर्डिक क्षेत्र के साथ भारत की साझेदारी पर चर्चा हुई। प्रधानमंत्री ने कहा कि भारत की आर्कटिक नीति, आर्कटिक क्षेत्र में भारत-नॉर्डिक सहयोग के विस्तार के लिए एक अच्छी रूपरेखा प्रस्तुत करती है।
प्रधानमंत्री ने नॉर्डिक देशों के सोवेरेन वेल्थ फण्ड को भारत में निवेश के लिए आमंत्रित किया।
क्षेत्रीय और वैश्विक घटनाक्रमों पर भी चर्चा हुई।
शिखर सम्मेलन के बाद एक संयुक्त वक्तव्य को अंगीकार किया गया, जिसे यहां देखा जा सकता है।
एमजी / एएम / जेके/वाईबी
(
प्रधानमंत्री कार्यालय
प्रधानमंत्री ने श्री इंदिबोर देउरी के निधन पर शोक व्यक्त किया
प्रधानमंत्री श्री नरेन्द्र मोदी ने प्रख्यात विद्वान श्री इंदीबोर देउरी के निधन पर शोक व्यक्त किया है।
प्रधानमंत्री कार्यालय के एक ट्वीट में कहा गया:
“श्री इंदीबोर देउरी जी के निधन से दुखी हूं। उन्होंने साहित्य, संस्कृति और शिक्षा की दुनिया में एक समृद्ध योगदान दिया। मेरी संवेदनाएं उनके परिवार और प्रशंसकों के साथ हैं। ओम शांति: पीएम@narendramodi"
सांख्यिकी एवं कार्यक्रम कार्यान्वयन मंत्रालय
भारत में पेरोल रिपोर्ट – औपचारिक रोजगार परिदृश्य
सांख्यिकी एवं कार्यक्रम कार्यान्वयन मंत्रालय के राष्ट्रीय सांख्यिकी कार्यालय  ने देश में रोजगार परिदृश्य पर प्रेस नोट जारी किया है जिसमें सितम्बर, 2017 से लेकर जनवरी 2023 तक की अवधि को शामिल किया गया है। यह परिदृश्य चुनिंदा सरकारी एजेंसियों के पास उपलब्ध प्रशासनिक रिकॉर्डों पर आधारित है। इसका उद्देश्य कुछ विशेष आयामों में हुई प्रगति का आकलन करना है।
रिपोर्ट में तीन प्रमुख योजनाओं, कर्मचारी भविष्य निधि , कर्मचारी राज्य बीमा योजना  और राष्ट्रीय पेंशन योजना  के तहत नए ग्राहकों की संख्या को सम्मिलित गया है। एनएसओ द्वारा जारी आंकड़ों के अनुसार, सितंबर 2017 से जनवरी 2023 के दौरान 6,27,08,006 नए ग्राहक ईपीएफ योजना में शामिल हुए। साथ ही सितंबर 2017 से जनवरी 2023 के दौरान 7,90,42,794 नए ग्राहक ईएसआई योजना में शामिल हुए। इसके अलावा, 40,90,393 नए ग्राहक सितंबर, 2017 से जनवरी, 2023 के दौरान एनपीएस केंद्र सरकार, राज्य सरकार और कॉर्पोरेट योजनाओं में शामिल हुए और योगदान दिया। विस्तृत नोट संलग्न है।
भारत में पेरोल रिपोर्टिंग: एक रोजगार परिप्रेक्ष्य-जनवरी, 2023
रेल मंत्रालय
भारतीय रेल ने वित्त वर्ष 2022-23 में माल ढुलाई में अभी तक का सबसे अच्छा प्रदर्शन किया
भारतीय रेल ने वित्त वर्ष 2022-23 में 1512 एमटी का माल ढुलाई हासिल किया
2021-22 में पिछले सर्वश्रेष्ठ प्रदर्शन 1418 एमटी की तुलना में ढुलाई में 94 एमटी यानी 7 प्रतिशत की बढ़ोतरी दर्ज की गई
भारतीय रेल ने वित्त वर्ष 2022-23 में फ्रेट बिजनेस यानी माल ढुलाई से हासिल राजस्व में इतिहास रचते हुए अभी तक का सबसे अच्छा प्रदर्शन किया है। शुरुआती आंकड़ों के मुताबिक, भारतीय रेल ने इस साल कुल 1512 एमटी की फ्रेट लोडिंग हासिल की, जो वित्त वर्ष 2021-22 के 1418 एमटी से 94 एमटी यानी लगभग 7 प्रतिशत ज्यादा है। इससे पहले वित्त वर्ष 2021-22 ही फ्रेट लोडिंग में सबसे अच्छा साल रहा था।
निम्नलिखित ग्राफ से पिछले 5 साल के दौरान माल ढुलाई में बढ़ोतरी का पता चलता है..
भारतीय रेल की माल ढुलाई यूनिट यानी एनटीकेएम  ने भी वित्त वर्ष 2022-23 में 10 प्रतिशत की प्रभावशाली बढ़ोतरी के साथ 903 अरब एनटीकेएम का आंकड़ा दर्ज किया, जबकि पिछले साल यह आंकड़ा 820 अरब एनटीकेएम रहा था। इस तरह भारतीय रेल ने पहली बार 900 अरब का आंकड़ा पार किया है।
भारतीय रेल ने कंटेनरों में 74.6 एमटी कोयले की ढुलाई की। इसके बाद बाद 8.7 एमटी अन्य सामान, 5.6 एमटी सीमेंट और चिंकर, 7.1 एमटी उर्वरकों की ढुलाई की। इसके साथ ही पीओएल में 4 एमटी की ढुलाई की गई।
वित्त वर्ष 2022-23 में बिजली और कोयला मंत्रालय के साथ नजदीकी समन्वय के साथ बिजली घरों को कोयले की आपूर्ति बढ़ाने के लिए भारतीय रेलवे के निरंतर प्रयास उसके माल ढुलाई से जुड़े प्रदर्शन की प्रमुख विशेषताओं में से एक रहे हैं। वित्त वर्ष 2022-23 में बिजली घरों को कोयले  की लोडिंग 84 एमटी या 17.3 प्रतिशत की वृद्धि के साथ 569 एमटी के स्तर पर पहुंच गई, जबकि पिछले साल यह आंकड़ा 485 एमटी रहा था।
बिजली घरों को कोयले के परिवहन में शानदार प्रदर्शन के साथ, ऑटोमोबाइल की लोडिंग रेलवे के लिए वित्त वर्ष 2022-23 की प्रमुख खासियतों में से एक रही। वित्त वर्ष 2022-23 में ऑटोमोबाइल की कुल 5527 रैक लोड की गईं, जबकि बीते साल यानी 2021-22 में 3344 रैक लोड की गई थीं। इस प्रकार, इस साल 65 प्रतिशत ज्यादा रैक लोड की गईं।
कमोडिटी के आधार पर बढ़ोतरी के आंकड़ों से पता चलता है कि भारतीय रेल की लगभग सभी कमोडिटी के खंडों की वृद्धि दर निम्नलिखित हैः
|
|
कमोडिटी
|
|
2021-22
|
|
2022-23
|
|
बदलाव 
|
|
% बदलाव
|
|
कोयला
|
|
653
|
|
728
|
|
75
|
|
11.4 %
|
|
अन्य सामान
|
|
118
|
|
129
|
|
11
|
|
9.3
|
|
सीमेंट और क्लिंकर
|
|
138
|
|
144
|
|
6
|
|
4.3%
|
|
उर्वरक
|
|
49
|
|
56
|
|
7
|
|
14.2 %
|
|
पीओएल
|
|
45
|
|
48
|
|
3
|
|
6 %
|
|
कंटेनर
|
|
74
|
|
79
|
|
5
|
|
6.7%
इसके साथ ही, भारतीय रेलवे ने लगातार 31 महीने तक सबसे अच्छी मासिक ढुलाई की है, जिसकी शुरुआत सितंबर 2020 से हुई थी।
इस वर्ष यात्रियों के मोर्चे पर भारतीय रेल का प्रदर्शन उत्कृष्ट रहा और साथ ही पिछले वर्ष के 344 करोड़ की तुलना में भारतीय रेल के यात्रियों की संख्या 80 प्रतिशत से अधिक की बढ़ोतरी के साथ 623 करोड़ के स्तर पर पहुंच गई।
14 प्रतिशत की वृद्धि दर के साथ भारतीय रेलवे का सकल माल राजस्व 1.6 लाख करोड़ रुपये से अधिक होने की उम्मीद है और साथ ही, इसके पिछले वर्ष की तुलना में 60 प्रतिशत से अधिक की वृद्धि के साथ यात्री राजस्व 60,000 करोड़ रुपये से अधिक होने की उम्मीद है। माल ढुलाई व्यवसाय में वृद्धि के साथ यात्री व्यवसाय में बढ़ोतरी के चलते पहली बार भारतीय रेल का कुल माल और यात्री राजस्व 2 लाख करोड़ रुपये के स्तर को पार कर गया है। इस प्रकार, संयुक्त राजस्व 2.2 लाख करोड़ रुपये से अधिक होने की उम्मीद है।
राष्ट्रपति सचिवालय
मिलाद-उन-नबी की पूर्व संध्या पर राष्ट्रपति की शुभकामनाएं
राष्ट्रपति श्रीमती द्रौपदी मुर्मु ने मिलाद-उन-नबी की पूर्व संध्या पर अपने संदेश में कहा है:-
“मिलाद-उन-नबी के अवसर पर, जो पैगंबर मुहम्मद के जन्मदिन के उपलक्ष्य में मनाया जाता है, मैं सभी साथी नागरिकों, विशेषकर हमारे मुस्लिम भाइयों और बहनों को हार्दिक शुभकामनाएं देती हूं।
पैगंबर मुहम्मद ने दुनिया को शांति और प्रेम का संदेश दिया है। उनकी शिक्षाएँ हमें सद्भाव और भाईचारे के साथ रहने के लिए प्रेरित करती हैं।
आइए, हम उनके आदर्शों को याद रखें और मानवता के कल्याण के लिए मिलकर काम करें।”
राष्ट्रपति का संदेश देखने के लिए कृपया यहां क्लिक करें
रक्षा मंत्रालय
एयर वॉरियर कॉर्पोरल अमर सिंह देवंदा ने ताइवान में आयोजित 24 घंटे की अल्ट्रा मैराथन दौड़ में छठा स्थान हासिल किया
ताइवान के सोचो विश्वविद्यालय में चीनी ताइपे एसोसिएशन ऑफ अल्ट्रा रनर्स द्वारा 2022 के लिए 24 घंटे की अल्ट्रा मैराथन दौड़ का आयोजन किया गया था। कॉर्पोरल अमर सिंह देवंदा ने इस दौड़ कार्यक्रम में भारत का प्रतिनिधित्व किया। इस अल्ट्रा मैराथन में 5 देशों के 21 पुरुषों और 10 महिलाओं सहित कुल 31 धावकों ने भाग लिया। अल्ट्रा मैराथन दौड़ 03 दिसंबर 2022 को 0900 बजे शुरू हुई और 04 दिसंबर 2022 को 0900 बजे संपन्न हुई। कॉर्पोरल अमर ने 204.47 किलोमीटर की दूरी तय करते हुए इस दौड़ में छठा स्थान हासिल किया। उन्होंने प्रतियोगिता में 24 घंटे की समयावधि के दौरान स्टेडियम में 510 चक्कर  लगाए।
इससे पहले, 03 जुलाई 2022 को बेंगलुरु में आयोजित की गई एशिया-ओशिनिया 24 घंटे की चैंपियनशिप के दौरान कॉर्पोरल अमर सिंह ने 257.618 किलोमीटर की दूरी तय की थी और इस तरह से एक नया राष्ट्रीय रिकॉर्ड बनाया। उनके नेतृत्व वाली भारतीय टीम चैंपियनशिप में पहले स्थान पर रही।
भारतीय वायु सेना में पश्चिमी वायु कमान के कमांडिंग-इन-चीफ एयर ऑफिसर एयर मार्शल एस प्रभाकरन ने कॉर्पोरल अमर सिंह के उत्कृष्ट प्रयासों की अत्यधिक सराहना की और खेलों में उनकी विशेष उपलब्धि के लिए 08 दिसंबर 2022 को उन्हें मौके पर ही प्रशंसापत्र से सम्मानित किया गया।
प्रधानमंत्री कार्यालय
प्रधानमंत्री ने एशियाई खेल 2022 में तीरंदाजी मिश्रित टीम कंपाउंड स्पर्धा में ज्योति सुरेखा वेन्नम और ओजस को स्वर्ण पदक जीतने पर बधाई दी
प्रधानमंत्री श्री नरेन्द्र मोदी ने हांगझोऊ में चल रहे एशियाई खेल 2022 में तीरंदाजी मिश्रित टीम कंपाउंड स्पर्धा में स्वर्ण पदक जीतने पर ज्योति सुरेखा वेन्नम और ओजस को बधाई दी।
प्रधानमंत्री ने एक्स पर पोस्ट किया:
“एशियाई खेलों में तीरंदाजी में पहला स्वर्ण पदक!
ज्योति सुरेखा वेन्नम और ओजस को बधाई, जिन्होंने मिश्रित टीम कंपाउंड स्पर्धा में बेहतरीन प्रदर्शन किया और शानदार पोडियम फिनिश हासिल की। उनके असाधारण कौशल, सटीकता और टीम वर्क ने बेहतरीन परिणाम सुनिश्चित किया। उन्हें बधाई।”
नवीन एवं नवीकरणीय ऊर्जा मंत्रालय
नवीन और नवीकरणीय ऊर्जा मंत्रालय ने आजादी का अमृत महोत्सव मनाया
“सौर पार्क योजना में नए तरीकों का परिचय" पर वेबिनार का आयोजन
नवीन और नवीकरणीय ऊर्जा मंत्रालय  ने पिछले सप्ताह "आज़ादी का अमृत महोत्सव" के हिस्से के रूप में "सौर पार्क योजना में नए तरीकों का परिचय" पर एक वेबिनार का आयोजन किया। वेबिनार का उद्देश्य सौर पार्क योजना में पेश किए गए नए तरीकों पर चर्चा करना था जिससे योजना के बेहतर क्रियान्वन के सुझाव आ सकें।
वेबिनार के पैनल में अक्षय ऊर्जा क्षेत्र के विशेषज्ञ शामिल हुए, जिनमें केंद्र और राज्य के सार्वजनिक उपक्रमों के वरिष्ठ प्रबंधन से जुड़े हुए लोग शामिल थे। सत्र का संचालन विश्व बैंक की वरिष्ठ ऊर्जा विशेषज्ञ सुश्री सुरभि गोयल ने किया। वेबिनार में करीब 300 लोगों की सक्रिय भागीदारी देखी गई। जिसमें राज्य सरकार के विभागों, सीपीएसयू, राज्य नोडल एजेंसियों और बड़े पैमाने पर जनता के प्रतिनिधि शामिल थे।
एमएनआरई के एडवाइजर ने वेबिनार में उद्घाटन सत्र को संबोधित किया और उसके बाद एक संक्षिप्त परिचय दिया और आगे के सत्र के लिए मॉडरेटर के लिए भूमिका तैयार की। वेबिनार में भाग लेने वालो को जानकारी दी गई कि आज की तारीख में सोलर पार्क योजना के तहत 37 गीगावाट की स्टोरेज क्षमता के 45 सोलर पार्क स्वीकृत किए जा चुके हैं। इनमें से योजना के मोड-8 के तहत लगभग 18 गीगावाट को मंजूरी दी गई है।
इसके बाद वक्ताओं ने सौर पार्कों के विकास के विभिन्न पहलुओं की जानकारी दी। उन्होंने अपने विचार साझा करते हुए बताया कैसे नए तरीकों को अपनाकर सौर पार्कों की स्थापना में मदद की जा सकती है। उन्होंने इस काम में आने वाली चुनौतियों को भी साझा किया। वक्ताओं ने सोलर पार्क योजना में कुछ बदलाव/जोड़ने का भी सुझाव दिया। एमएनआरई के एडवाइजर ने इस बात पर भी प्रकाश डाला कि अक्षय ऊर्जा की सभी तरह की परियोजनाओं के साथ सौर पार्क विकसित किए जा सकते हैं।
इसके बाद, फोरम के सभी प्रतिभागियों के लिए सवाल-जवाब सत्र का भी आयोजन किया गया। वेबिनार में शामिल सभी लोगों ने सक्रिय भागीदारी की और उनके प्रश्नों को पैनलिस्टों द्वारा संबोधित किया गया।
उप राष्ट्रपति सचिवालय
उपराष्ट्रपति ने लोगों से भारतीय हस्तशिल्प और हथकरघा उत्पादों को बढ़ावा देने और खरीदने का आग्रह किया
उपराष्ट्रपति ने 'वोकल फॉर लोकल' पर जोर दिया
उपराष्ट्रपति ने कारीगरों को समय पर एवं वहन योग्य ऋण और मार्केटिंग के अवसर प्रदान करने का आह्वान किया
उपराष्ट्रपति ने अगरतला में हथकरघा और हस्तशिल्प उत्पादों की प्रदर्शनी का उद्घाटन किया
उपराष्ट्रपति, श्री एम वेंकैया नायडू ने आज लोगों, विशेषकर युवाओं से विदेशी वस्तुओं के बजाय भारतीय हस्तशिल्प, हथकरघा, खादी और कारीगरों द्वारा बनाये गये अन्य उत्पादों को खरीदने और बढ़ावा देने का आह्वान किया।
उपराष्ट्रपति, जो उत्तर-पूर्वी राज्यों के दौरे पर हैं, ने अगरतला, त्रिपुरा में हथकरघा और हस्तशिल्प उत्पादों की एक प्रदर्शनी का उद्घाटन किया, साथ ही लगाये गये स्टालों को भी देखा और कारीगरों, बुनकरों तथा अन्य लोगों के साथ बातचीत की।
उन्होंने लोगों से 'वोकल फॉर लोकल' होने का आग्रह करते हुए कहा कि वे प्रदर्शनी में रखे गये विभिन्न उत्पादों जैसे बांस की बोतलें, बांस के हैंडबैग, कृत्रिम फूल, अगरबती, रिशा , मलबरी सिल्क के उत्पाद और अगर पेड़ से तैयार इत्र-तेल से बेहद प्रभावित हुए।
उन्होंने कारीगरों, बुनकरों और अन्य पारंपरिक उत्पादों के निर्माताओं की प्रतिभा और शिल्प कौशल की प्रशंसा करते हुए कहा कि उन्हें प्रोत्साहित किये जाने की जरूरत है।
उपराष्ट्रपति ने कहा कि भारतीयों में अपार प्रतिभा और ज्ञान है। जनसंख्या के लगभग 65% के 35 वर्ष से कम आयु का होने और 50% जनसंख्या के 25 वर्ष से कम आयु के होने के साथ भारत को विशिष्ट रूप से जनसांख्यिकी लाभ मिला है। उन्होंने कहा कि समय की मांग है कि प्रतिभाओं की पहचान की जाये और कारीगरों और शिल्पकारों को उनके कौशल को उन्नत करने के लिए प्रशिक्षण दिया जाये।
उन्होंने केन्द्र और विभिन्न राज्य सरकारों से आग्रह किया कि वे कारीगरों और बुनकरों को समय पर एवं किफायती ऋण और मार्केटिंग के अवसर प्रदान करने पर अधिक महत्व दें ताकि उनको आय हो और वे अपने पैरों पर खड़े हो सकें।
श्री नायडू ने प्रदर्शनी के आयोजन के लिए आयोजकों, राज्य सरकार और पूर्वोत्तर परिषद की सराहना की।
त्रिपुरा के माननीय मुख्यमंत्री श्री बिप्लब कुमार देब, माननीय उद्योग और वाणिज्य  और आदिवासी कल्याण मंत्री श्री मेवर कुमार जमातिया, पूर्वोत्तर परिषद के सचिव श्री के. मोज़स चलई और अन्य गणमान्य व्यक्ति उपस्थित थे।
स्वास्थ्य एवं परिवार कल्याण मंत्रालय
डॉ. हर्षवर्धन ने दूसरे ‘ईट राइट’ मेले का उद्घाटन किया
उचित भोजन से भारत में बीमारियों को कम करने में मदद मिलेगी
सामुदायिक कार्यक्रमों में ईट राइट मेलों का आयोजन किया जाना चाहिए
केन्द्रीय स्वास्थ्य एवं परिवार कल्याण मंत्री डॉ. हर्षवर्धन ने आज नई दिल्ली स्थित जवाहरलाल नेहरु स्टेडियम में दूसरे ईट राइट मेले  का उद्घाटन किया। उन्होंने कहा कि उचित भोजन से बीमारियां कम होगी। स्वस्थ भोजन की आदत डालने के लिए लोगों को प्रोत्साहित किया जाना चाहिए। इसके लिए जल आंदोलन आयोजित किए जाने चाहिए। इससे देश के बीमारियों के बोझ में कमी आएगी।
डॉ. हर्षवर्धन ने कहा कि एफएसएसएआई  का ईट राइट मेला एक सराहनीय प्रयास है। ईट राइट मेले को सामुदायिक कार्यक्रमों और स्थानीय मेलों का हिस्सा बनाया जाना चाहिए ताकि लोग विभिन्न आहारों के स्वास्थ्य और पोषण फायदों के बारे में जानकारी प्राप्त कर सकें। विशेषज्ञों द्वारा लोगों को आहार की सलाह दी जानी चाहिए। व्यंजन बनाने के तरीकों का लाइव प्रदर्शन होना चाहिए। ऐसे आयोजनों से लोगों को मनोरंजन भी मिलेगा।
डॉ. हर्षवर्धन ने इस तथ्य को रेखांकित करते हुए कहा कि भारत एक तरफ अल्प-पोषण से जूझ रहा है जिससे एक तरफ वास्टिंग और स्टंटिंग जैसी बीमारियां सामने आई हैं और दूसरी तरफ लोग मोटापे से ग्रसित हो रहे हैं। मोटापे का मुख्य कारण अधिक मात्रा में जंक फूड का उपभोग, गलत आहार का चयन अधिक मात्रा में भोजन लेना और व्यायाम की कमी है। भोजन से संबंधित बीमारियों की वृद्धि से पता चलता है कि पिछले दशक की तुलना में लोग कम स्वास्थ्यप्रद भोजन ले रहे हैं। इस संदर्भ में एफएसएसएआई द्वारा शुरु किया गया ईट राइट आंदोलन समय की मांग के अनुरूप है।
डॉ. हर्षवर्धन ने द पर्पल बुक लॉन्च किया। यह बीमारियों के लिए उचित आहार बताने वाली पुस्तिका है। इस पुस्तिका में अस्पतालों के लिए मधुमेह, अत्यधिक तनाव, कैंसर, पेट की बीमारियां आदि से संबंधित भोजन के दिशा-निर्देश दिए गए हैं। यह पुस्तिका www.fssai.gov.in से निशुल्क डाउनलोड की जा सकती है।
कार्यक्रम में डॉ. हर्षवर्धन ने NetSCoFAN  लॉन्च किया, जो भोजन और पोषण के क्षेत्र में काम करने वाले शोध व शैक्षणिक संस्थानों का नेटवर्क है। इस नेटवर्क में विभिन्न प्रमुखों / निदेशकों और वैज्ञानिकों के बारे में विस्तृत जानकारी एक निदेशिका के तहत दी गई है।
NetSCoFAN के अन्तर्गत विभिन्न क्षेत्रों में काम करने वाले संस्थानों के आठ समूह है। इन क्षेत्रों में प्रमुख है – जीव विज्ञान, रसायन, पोषण, पशुओँ से प्राप्त भोजन, पेड़ पोधों से प्राप्त भोजन, जल व अन्य पेड़, भोजन की जांच सुरक्षित और टिकाऊ पैकेजिंग आदि। एफएसएसएआई ने आठ नोडल संस्थानों की पहचान की है, जो शोध, सर्वेक्षण और संबंधित कार्य करेंगे। डॉ. हर्षवर्धन ने कहा कि NetSCoFAN खाद्य सुरक्षा मामलों पर डाटा इकट्ठा करेगा और डेटा बेस तैयार करेगा।
डॉ. हर्षवर्धन ने उद्घाटन कार्यक्रम के दौरान दिल्ली के खाद्य सुरक्षा आयुक्त श्री डीएन सिंह को तीन मोबाइल खाद्य जांच वैन  प्रदान किए।
कार्यक्रम में एफएसएसएआई की चेयरपर्सन श्रीमती रीता तेवतिया, स्वास्थ्य एवं परिवार कल्याण सचिव सुश्री प्रीति सूदन, सीएसआईआर के महानिदेशक डॉ. शेखर सिंह मांडे, एफएसएसएआई के सीईओ श्री पवन अग्रवाल तथा मंत्रालयों व एफएसएसएआई के अधिकारी और खाद्य उद्योग एवं उद्योग जगत के प्रतिनिधि उपस्थित थे।
प्रधानमंत्री कार्यालय
प्रधानमंत्री ने परमाणु ऊर्जा आयोग के पूर्व चेयरमैन डॉ. श्रीकुमार बनर्जी के निधन पर शोक प्रकट किया
प्रधानमंत्री श्री नरेन्द्र मोदी ने परमाणु ऊर्जा आयोग के पूर्व चेयरमैन डॉ. श्रीकुमार बनर्जी के निधन पर शोक प्रकट किया।
एक ट्वीट के माध्यम से प्रधानमंत्री ने कहा, “भारतीय विज्ञान, विशेष रूप से परमाणु ऊर्जा और धातु शोधन के क्षेत्रों में अग्रणी योगदान के लिए उन्हें याद किया जाएगा। वह एक बेहतरीन संरक्षक और संस्थान निर्माता भी थे। उनके निधन से मैं दुखी हूं। उनके परिवार के प्रति संवेदना। ओम शांति।”
प्रधानमंत्री कार्यालय
प्रधानमंत्री ने उत्तर प्रदेश के राज्य सभा सांसद श्री हरद्वार दुबे के निधन पर शोक व्यक्त किया
प्रधानमंत्री श्री नरेन्द्र मोदी ने उत्तर प्रदेश के राज्य सभा सांसद श्री हरद्वार दुबे के निधन पर गहरा शोक व्यक्त किया है।
“भाजपा के कर्मठ सांसद हरद्वार दुबे जी के निधन से अत्यंत दुख हुआ है। वे जमीन से जुड़े एक ऐसे नेता थे, जो उत्तर प्रदेश की विकास यात्रा में अपने अहम योगदान के लिए हमेशा याद किए जाएंगे। शोक की इस घड़ी में ईश्वर उनके परिजनों और प्रशंसकों को संबल प्रदान करे। ओम शांति!”
मंत्रिमण्डल
व्यापारियों को पेंशन कवरेज मिलेगी!
कैबिनेट ने व्यापारियों के लिए पेंशन योजना को मंजूरी दी
इस निर्णय से 3 करोड़ खुदरा व्यापारी और दुकानदार लाभान्वित होंगे
प्रधानमंत्री श्री नरेन्द्र मोदी ने अपने कार्यकाल के पहले दिन ही एक और वायदा पूरा किया
भारत में व्यापार और वाणिज्य की समृद्ध परम्परा रही है। हमारे व्यापारी भारत के आर्थिक विकास में निरंतर बहुमूल्य योगदान देते रहे हैं।
प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने व्यापारिक समुदाय को लाभान्वित करने वाले एक महत्वपूर्ण निर्णय के तहत एक नई योजना को मंजूरी दी, जिसके तहत व्यापारी समुदाय को पेंशन कवरेज देने की पेशकश की गई है। यह सार्वभौमिक सामाजिक सुरक्षा की सुदृढ़ संरचना मुहैया कराने संबंधी प्रधानमंत्री के विजन का एक हिस्सा है।
यह योजना कैसे काम करती हैः
इस योजना के तहत सभी दुकानदारों, खुदरा व्यापारियों और स्व-रोजगार करने वाले लोगों को 60 वर्ष की आयु हो जाने के बाद 3000 रुपये की न्यूनतम मासिक पेंशन देना सुनिश्चित किया गया है।
सभी छोटे दुकानदारों एवं स्व-रोजगार वाले लोगों के साथ-साथ ऐसे खुदरा  व्यापारी भी इस योजना के लिए अपना नामांकन करा सकते हैं या इससे जुड़ सकते हैं, जिनका जीएसटी कारोबार 1.5 करोड़ रुपये से कम है और जिनकी आयु 18 से 40 वर्ष तक है। इस योजना से 3 करोड़ से भी अधिक छोटे दुकानदार एवं व्यापारी लाभान्वित होंगे।
यह योजना स्व-घोषणा पर आधारित है, क्योंकि ‘आधार’ एवं बैंक खाते को छोड़कर किसी और दस्तावेज की जरूरत नहीं पड़ती है। इच्छुक व्यक्ति देश भर में फैले 3,25,000 से भी अधिक साझा सेवा केन्द्रों  के जरिये स्वयं का नामांकन करा सकते हैं या इससे जुड़ सकते हैं।
भारत सरकार इस योजना के सदस्य के खाते में समान योगदान देगी। उदाहरण के लिए, यदि 29 साल की उम्र का कोई व्यक्ति प्रति माह 100 रुपये का योगदान करता है तो केन्द्र सरकार भी प्रत्येक महीने सम्बन्धित सदस्य के खाते में सब्सिडी के रूप में ठीक उतनी ही राशि का योगदान करेगी।
पहले ही दिन एक प्रमुख वायदा पूरा कियाः
व्यापारिक समुदाय के लिए एक पेंशन संरचना का अनुकरण कर प्रधानमंत्री और उनकी टीम ने भारत की जनता से किए गए एक प्रमुख वायदे को पूरा किया है। श्री नरेन्द्र मोदी ने व्यापारियों को पेंशन देने की जरूरत का उल्लेख किया था जो विशेषकर उनकी वृद्धावस्था के दौरान उन्हें एक सम्मानित जीवन और वित्तीय सुरक्षा सुनिश्चित करेगी।
इस निर्णय को व्यापारियों और छोटे एवं मझोले कारोबारियों के कल्याण के लिए उठाए गए कई अन्य कदमों के आलोक में भी देखा जा सकता है। व्यापारिक समुदाय से सुझाव या फीडबैक आमंत्रित करने के बाद वस्तु एवं सेवा कर  को काफी सरल बनाया गया। इसी तरह ‘मुद्रा’ लोन मिलने से युवा भारत के उद्यमिता से जुड़ा उत्साह काफी बढ़ गया है। 1 करोड़ रुपये तक के ऋण अब आसानी से उपलब्ध हैं।
इन कदमों के साथ-साथ कई और तरह के ठोस प्रयासों से व्यापारिक समुदाय को काफी मदद मिलेगी।
महिला एवं बाल विकास मंत्रालय
बच्चों के अंतर्देशीय निष्कासन और अवधारण पर न्यायमूर्ति राजेश बिंदल की अध्यक्षता में बनी समिति ने महिला और बाल विकास मंत्री को रिपोर्ट सौंपी
समिति ने अंतर्देशीय आभिभावकीय बाल निष्कासन विवाद समाधान विवाद प्राधिकार स्थापित करने की सिफारिश की
पंजाब और हरियाणा उच्च न्यायालय, चंडीगढ़ के न्यायाधीश न्यायमूर्ति राजेश बिंदल की अध्यक्षता में बनी समिति ने बच्चों के अंतर्देशीय निष्कासन और अवधारण से संबंधित कानूनी विषयों पर अपनी रिपोर्ट आज सौंप दी और ऐसे मामलों में शामिल माता-पिता और बच्चों की समस्याओं के समाधान पर सिफारिशें कीं। महिला और बाल विकास मंत्रालय ने समिति की नियुक्ति की थी। समिति ने बच्चों के अंतर्देशीय निष्कासन और पुनर्स्थापन पर व्यापक विचार-विमर्श और समीक्षा के बाद महिला और बाल विकास मंत्री श्रीमती मेनका संजय गांधी को अपनी रिपोर्ट सौंप दी है।
समिति ने मध्यस्थता आवश्यकता को पहला कदम मानते हुए सिफारिश की है कि सरकार एक अंतर्देशीय अभिभावकीय बाल निष्कासन विवाद समाधान प्राधिकरण बना सकती है। इस प्राधिकरण की परिकल्पना बच्चों के अंतर्देशीय निष्कासन और अवधारण के मामलों के एकल खिड़की समाधान के रूप में की गई है।
न्यायमूर्ति बिंदल समिति ने सिफारिश की है कि प्राधिकरण की अध्यक्षता उच्च न्यायालय के सेवानिवृत्त न्यायाधीश करेंगे और प्राधिकरण में महत्वपूर्ण मंत्रालय के प्रतिनिधियों के साथ कानूनी और सामाजिक पृष्ठभूमि के सदस्य शामिल होंगे।
समिति ने सिफारिश की है कि प्राधिकरण सांस्कृतिक परिवेश, मामले की योग्यता और बच्चे के सर्वाधिक हित में बच्चों के निष्कासन और अवधारण के अंतर्देशीय मामलों की समीक्षा करेगा। समिति ने अपनी सिफारिश के साथ सरकार को विधायी प्रारूप भी पेश किया है। समिति से विधि आयोग द्वारा तैयार किए गए अंतर्राष्ट्रीय बाल अपहरण विधेयक के प्रारूप का अध्ययन करने के लिए भी अनुरोध किया गया था।
महिला और बाल विकास मंत्रालय इस रिपोर्ट को टिप्पणी और इऩपुट के लिए विदेश मंत्रालय, विधि मंत्रालय और गृह मंत्रालय से साझा करेगा।
संस्कृति मंत्रालय
पिंगली वेंकैया की 146वीं जयंती पर राष्ट्र के प्रति उनके योगदान का अभिनंदन करने के लिये संस्कृति मंत्रालय ने ‘तिरंगा उत्सव’ का आयोजन किया
राष्ट्रीय ध्वज के प्रति प्रेम और सम्मान प्रकट करने के लिये सोशल मीडिया पर डीपी में तिरंगा लगायें: श्री अमित शाह
गुमनाम महानायक श्री पिंगली वेंकैया ने महात्मा गांधी के नेतृत्व में स्वदेशी आंदोलन जैसे अभियानों में महत्त्वपूर्ण भूमिका निभाईः श्री जी. किशन रेड्डी
संस्कृति मंत्रालय ने राष्ट्र के प्रति पिंगली वेंकैया के योगदानों का अभिनंदन करने के लिये उनकी 146वीं जयंती के अवसर पर नई दिल्ली में आज सांस्कृतिक और संगीतमय प्रस्तुतियों से भरी एक शाम ‘तिरंगा उत्सव’ का आयोजन किया।
कार्यक्रम में गृह और सहकारिता मंत्री श्री अमित शाह मुख्य अतिथि थे। पिंगली वेंकैया के परिवार के लोग भी इस अवसर पर मौजूद थे। अन्य गणमान्यजनों और जानी-मानी हस्तियों में संस्कृति, पर्यटन और उत्तर पूर्व क्षेत्र विकास मंत्री श्री जी. किशन रेड्डी; संचार, इलेक्ट्रॉनिकी एवं सूचना प्रौद्योगिकी तथा रेल मंत्री श्री अश्विनी वैष्णव; संसदीय और संस्कृति राज्यमंत्री श्री अर्जुन राम मेघवाल; विदेश और संस्कृति राज्यमंत्री श्रीमती मीनाक्षी लेखी तथा संचार राज्यमंत्री श्री देवूसिंह चौहान ने भी देशभक्ति से ओतप्रोत इस कार्यक्रम में हिस्सा लिया।
कार्यक्रम के दौरान श्री अमित शाह ने पिंगली वेंकैया के सम्मान में स्मारक डाक टिकट भी जारी किया। तिरंगा उत्सव में भारतीय स्वतंत्रता संग्राम के जनजातीय क्रांतिकारियों की स्मृति में ‘अमर चित्र कथा’ का भी विमोचन किया गया। कार्यक्रम में केंद्रीय गृह मंत्री श्री अमित शाह ने पिंगली वेंकैया के परिजनों का अभिनंदन किया। तिरंगा गान का भी शुभारंभ किया गया।
इस अवसर पर सम्बोधित करते हुये गृह और सहकारिता मंत्री श्री अमित शाह ने देशवासियों से आग्रह किया कि वे राष्ट्रीय ध्वज के प्रति प्रेम और सम्मान प्रकट करने के लिये सोशल मीडिया पर अपनी डीपी में तिरंगा लगायें। गृह मंत्री ने कहा कि हम आजादी का अमृत महोत्सव मना रहे हैं, जिसके क्रम में प्रधानमंत्री का उद्घोष है कि देशवासी 13-15 अगस्त के बीच अपने-अपने घरों में राष्ट्रीय ध्वज फहरायें। हर घर तिरंगा में हिस्सा लेकर, हम उन लोगों के प्रति अपना सम्मान व्यक्त कर रहे हैं, जिन्होंने देश के लिये अपने प्राण न्योछावर कर दिये।
कृपया विस्तृत जानकारी के लिये यहां क्लिक करें
इस अवसर पर संस्कृति, पर्यटन और उत्तर पूर्व क्षेत्र विकास मंत्री श्री जी. किशन रेड्डी ने सभी गणमान्यजनों का स्वागत किया और कहा कि आज की ही तारीख को 1876 में, गुमनाम महानायक श्री पिंगली वेंकैया, जिन्होंने राष्ट्रीय ध्वज की डिजाइन बनाई था, उनका जन्म हुआ था। उन्होंने महात्मा गांधी के नेतृत्व में स्वदेशी आंदोलन जैसे अभियानों में महत्त्वपूर्ण भूमिका निभाई थी। श्री रेड्डी ने कहा कि केंद्र सरकार ने श्री पिंगली वेंकैया के योगदानों का अभिनंदन करने के लिये उनकी स्मृति में कार्यक्रम आयोजित किया है।
संगीतमय शाम में कैलाश खेर एवं कैलासा, हर्षदीप कौर और डॉ. रागिनी मक्खर जैसे दिग्गजों ने अपनी प्रस्तुति दी।
स्वतंत्रता संग्राम सेनानी और भारत के राष्ट्रीय ध्वज का डिजाइन तैयार करने वाले पिंगली वेंकैया, गांधीवादी सिद्धांतों के अनुयायी थे। उन्होंने महात्मा गांधी के आग्रह पर भगवा, श्वेत और हरे रंग तथा बीच में चक्र वाले राष्ट्रीय ध्वज का डिजाइन बनाया था।